Der er solgt 25.000 billetter til musical om Skagensmalerne

Nyt Dansk Musikteater kan glæde sig over en massiv forhåndsinteresse for den ambitiøse musical om Skagensmalerne, Lyset over Skagen. Det samlede billetsalg har nu rundet 25.000 solgte billetter, hvilket betyder, at hele 22 af et samlet udbud på 58 opførelser nu er udsolgt. Med godt to måneder til verdenspremieren tegner forestillingen således til at blive en ægte publikumssucces. Lyset over Skagen er den til dato største nyskrevne musicalsatsning uden for København - og får premiere 10. august i Skagen Hallen, hvor den spiller frem til 26. august. Derefter er der turnépremiere i Falconer Salen 15. september samt Århus-premiere 19. september. Den handler om de berømte Skagensmalere og deres liv og kunst og er den til dato største musicalsatsning uden for København. Det er en musical om en brydningstid, hvor et persongalleri af stærke karakterer lever, elsker, lider og fester midt i en storslået natur badet i det særlige lys over Skagen.